

**पेन्शनचा प्रश्न सोडविण्यासाठी झालेल्या लढाईचा इतिहास**

आपल्या सर्वाना माहिती आहेच की भारत सरकारने, ०१/०४/१९८६ रोजी मुंबई/दिल्ली टेलीफोन्सचे महानगर टेलिफोन निगम मर्यादित या केंद्र सरकारच्या सार्वजनिक उपक्रमामध्ये रूपांतर केले. त्याचवेळी एयरपोर्ट ऑथॉरिटी आणि ओसीएसचे पण सार्वजनिक उपक्रमामध्ये रूपांतर केले गेले. पुढे मागे कलकत्ता आणि तेव्हाच्या मद्रास टेलीफोन्सचे पण एमटीएनएलमध्ये सामिलीकरण करण्याचा हेतू भारत सरकारचा होता. **सर्व कर्मचाऱ्यांना मानीव प्रतिनियुक्तीवर डेप्युटेशन भत्त्याशिवाय एमटीएनएलमध्ये पाठविण्यात आले.** ग्राहकांना जागतिक दर्जाची सेवा परवडणाऱ्या किमतीमध्ये मिळावी हा प्रधान हेतू त्यामागे होता. तसेच गुणाकार पद्धतीने वाढणाऱ्या दूरध्वनीच्या मागणीला भारत सरकारकडून सकारात्मक प्रतिसाद मिळू शकत नव्हता. त्यामुळे बाजारातून भांडवल उभारणी करून दूरध्वनीची मागणी तसा पुरवठा हासुद्धा एक विचार त्यामागे होता.

सुरवातीला दूरसंचार क्षेत्रात कार्यरत असणाऱ्या एनएफपीटीई या बलाढ्य संघटनेसहित इतर सर्व संघटनांचा याला विरोध होता. कारण सार्वजनिक उपक्रमामध्ये रूपांतर म्हणजे खाजगीकरण असेच सर्वाधारण मत होते. आणि या सर्वाजनिकीकरणाविरुद्ध एनएफटीई या संघटनेने इतर सर्व संघटनांच्या सहकार्याने, साधारण एप्रिल १९८७ महिन्यामध्ये टेलिफोन भवन या तेव्हाच्या मुख्य कार्यालयावर तो **न भू**तो **न भविष्यती असा एक प्रचंड मोर्चा** काढला होता. असं म्हणतात की टेलिफोन भवनावर काढलेल्या या भव्य मोर्चाचे एक टोक आझाद मैदानावर होते. **या कर्मचाऱ्यांची मागणी होती की आम्हाला पुन्हा भारत सरकारच्या सेवेत पाठवा**. आणि तोपर्यंत आम्हाला **आमच्या बेसिक पगाराच्या १०% डेप्युटेशन भत्ता द्या**. बलाढ्य एनएफपीटीचे नेते कॉ ओ. पी. गुप्तांची लढाई चालू होती. पण नंतर फक्त १०० रुपयांच्या भत्त्यावर समाधान मानून कर्मचाऱ्यांचा पहिला विशासघात करण्यात आला हे आपल्याला माहित असेलच. असो.

कॉ. ओ.पी.गुप्तांसारख्या दृष्ट्या नेत्याने बदलत्या परिस्थितीचा वेध घेऊन पुढे मागे कर्मचाऱ्यांचे नुकसान होऊ नये, म्हणून,**४/१८/८७-पी आणि पीडब्लू (डी) या अनुक्रमांकाखाली ०५ जुलै १९८९, रोजी भारत सरकारला एक प्रशाकीय आदेश जारी करण्यास भाग पाडले**. याची प्रत आम्ही इतरत्र छापली आहेच ती जिज्ञासूंनी अवश्य पाहावी. या आदेशान्वये पुढे मागे दूरसंचार कर्मचाऱ्याना एमटीएनएलमध्ये कायमस्वरूपी सामील करण्याचे ठरले तर त्यांची पेन्शन तसेच निवृत्तीनंतरचे इतर फायदे धोक्यात येऊ नयेत म्हणून सावधगिरी घेण्यात आली. या आदेशान्वये कर्मचाऱ्यांना पर्याय देण्यात आला की (१) **ज्या कर्मचाऱ्यांना दूरसंचार आणि एमटीएनएलच्या एकत्रित सेवेवर भारत सरकारकडून पेन्शन हवी असेल त्यांनी त्याप्रमाणे पर्याय द्यावा आणि (२) जे कर्मचारी एमटीएनएलच्या पेन्शनचा पर्याय घेतील त्यांना भारत सरकारमधील सेवेवर भारत सरकार पेंशन देईल आणि एमटीएनएलमध्ये होणाऱ्या सेवेवर एमटीएनएल पेन्शन देईल.** एवढे सर्व होऊनही आम्ही भारत सरकारला विनवीत होतो की एमटीएनएलमधील आमची मानीव प्रतिनियुक्ती रध्द करून आम्हाला पुन्हा दूरसंचार खात्यात परत पाठवावे **कारण भविष्यात काय होणार याची कल्पना आम्हाला होती. आणि हे सर्व लक्ष्यात घेऊन ०१/०४/१९८६ ते ३१/१०/१९९८ पर्यंत आम्ही भारत सरकारला कोणताही निर्णय घेऊ दिला नाही**. पण वाजपेयी सरकार केंद्रात सत्तेवर आल्यानतर मात्र आमचा हा प्रयत्न फोल ठरला. आणि ०१/११/१९९८ रोजी दूरसंचार कर्मचाऱ्याना एमटीएनएलमध्ये जाण्यासाठी पर्याय देण्यात आला. एनएफटीएचे आम्ही सर्व कार्यकर्ते संपूर्ण मुंबईत फिरून लोकांना आवाहन करीत होतो की तुम्ही पहिला पर्याय म्हणजेच दूरसंचार खाते आणि एमटीएनएलमधी एकत्रित सेवेवर पेंशनचा पर्याय द्या. त्याप्रमाणे मुंबईतील जवळ जवळ ९८% कर्मचाऱ्यानी आम्ही सांगितल्याप्रमाणे पहिला पर्याय म्हणजेच एकत्रित सेवेवर पेन्शनचा पर्याय दिला.

पण नेहमीप्रमाणे घात केला गेला. आणि **०९ जानेवारी २००१ साली पेन्शन देण्यासाठी एक ट्रस्ट करण्याचा करार केला गेला. या ट्रस्ट कराराची प्रत आम्ही इतरत्र छापली आहेच ती जिज्ञासूंनी अवश्य पाहावी**. या ट्रस्टवर एमटीएनएलचे सीएमडी, एक डायरेक्टर, दूरसंचार खात्याचा एक **प्रतिनिधी** आणि मुंबई दिल्लीतील दोन्ही युनियनचे प्रत्येकी एक प्रतिनिधी असे पाच विश्वस्त असणार होते. या मागे निश्चितपणे एक कारस्थान होते. कारण ट्रस्टमध्ये जमा होणाऱ्या कोट्यवधी रुपयांच्या गुंतवणुकीचा प्रश्न होता. **अधिक काही सांगणे न लगे**. मुंबईमध्ये आम्हाला या कारस्थानाची काही माहिती नव्हती. पण आम्ही काही कार्यकर्ते दिल्लीत गेल्यानंतर आम्हाला हा सर्व प्रकार कॉ ओ. पी. गुप्तांनि सांगितला आणि आम्ही हादरलोच.

**ट्रस्टच्या करारामुळे आपली पेन्शन धोक्यात आली**. त्यानंतर आपली पेन्शनची लढाई सुरु झाली. एनएफपीटीचे नेते कॉम ओमप्रकाश गुप्ता, एमटीएनएल वर्कर्स युनियन आणि मुंबईतील युनायटेड फोरमच्या कार्यकर्त्यांनी प्रत्येक राजकीय पक्ष्याच्या नेत्यांना भेटून आपल्या पेन्शनचा प्रश्न सोडवण्याची विनंती केली होती. पण आपला पेन्शनचा प्रश्न सुटत नव्हता. कॉम. ओमप्रकाश गुप्ता आणि कॉम. एस. एम. सावंत यांनी **भारत सरकारने आपल्या पेन्शनसंदर्भात कोणताही एकतर्फी निर्णय घेऊ नये म्हणून मुंबई उच्च न्यायालयात पेन्शनसाठी केस दाखल करायचे ठरविले. त्याप्रमाणे केस नंबर २३४७/२००५** **या नंबरची केस दाखल केली गेली.** मुंबईत कार्यरत असणाऱ्या एमटीएनएल वर्कर्स युनियनच्या पदाधिकाऱ्यानी माननीय आमदार भाई जगताप याना ०८/०८/२००८ एमटीएनएल वर्कर्स युनियनचे अध्यक्ष म्हणून निवडले. आणि तेव्हापासून आपल्या पेन्शनच्या प्रश्नाला चालना मिळाली. माननीय आमदार भाई जगताप यांनी आम्हाला असे आश्वासन दिले की मी जरी काँग्रेसचा आमदार असलो तरी तुमचा पेन्शनचा प्रश्न सोडविण्यासाठी माझ्या सरकारच्या विरोधात रस्त्यावर उतरण्यास मागे पुढे पाहणार नाही. मी प्रथम कामगारांचा नेता आहे आणि नंतर सर्वकाही. माननीय आमदार भाई जगताप यांनी आपला पेन्शनचा प्रश्न सोडवण्यासाठी दमदार पावले टाकण्यास सुरवात केली. माननीय आमदार भाई जगतापांनी सर्वप्रथम तेव्हाचे दूरसंचार खात्याचे राज्यमंत्री माननीय गुरुदास कामत यांची भेट घेतली. व त्यांना आपला पेन्शनचा प्रश्न समजावून सांगितला. तसेच त्यावेळचे दूरसंचार खात्याचे मंत्री माननीय कपिल सिब्बल साहेबांबरोबर पण काही भेटी झाल्या. सन २००८ पासून २०१३ पर्यंत अश्याप्रकारे पेन्शनच्या प्रश्नाच्या सोडवणुकीसाठी अनुकूल परिस्तिथी निर्माण करण्या साठी माननीय आमदार भाई जगतापांनी योजनाबद्द प्रयत्न केले. माननीय गुरुदास कामतांबरोबर आमच्या काही भेटी झाल्यावर त्यांनी आम्हाला एकदा दिल्लीत येण्याचे आमंत्रण दिले. त्याप्रमाणे ०५ मार्च २०१३ रोजी आम्ही काही कार्यकर्ते दिल्लीत पोचलो. त्यावेळी माननीय गुरुदास कामतानकडे गृहखात्याच्या अतिरिक्त भार पण होता. **०९ मार्च २०१३ रोजी माननीय नामदार गुरुदास कामतांबरोबर जवळजवळ दिड तास चर्चा झाली. त्या चर्चेत एमटीएनएलचे सीएमडी, दूरसंचारखात्याचे सचिव श्री चंद्रशेखर पण हजर होते. एमटीएनएलच्या सीएमडीनी तेव्हा सांगितले की एमटीएनएलकडे पैसे असून एमटीएनएल पेन्शन द्यायला समर्थ आहे. ताबडतोब माननीय आमदार भाई जगतापांनी त्यांना सांगितले की मग तुम्ही कर्मचाऱ्यांना बोनस का देत नाही. दूरसंचार खात्याचे सचिव श्री. चंद्रशेखर यांनी माननीय मंत्रीसाहेबाना सांगितले की एमटीएनएलच्या पेन्शनची फाईल बंद करण्यात आली आहे. त्याबरोबर माननीय मंत्रीसाहेबानी त्यांना खडसावले की मी मंत्री म्हणून तुम्हाला सांगतोय की तुम्ही फाईल माझ्याकडे सोपवा. मंत्रिमंडळाचे मी बघून घेईन. आमची भेट/बैठक संपल्यानंतर आम्ही कामतसाहेबांबरोबर बऱ्याच वेळ बसलो होतो. आणि तोपर्यंत एमटीएनएलचे सीएमडी बाहेर लाऊंजमध्ये माननीय आमदार भाई जगतापांची वाट बघत उभे होते. बाहेर आल्यानंतर एमटीएनएलच्या सीएमडीनी त्यांना सांगितले की सचिव माझे बॉस असल्यामुळे मला तसे बोलावे लागले.**  माननीय आमदार भाई जगताप यांनी तेव्हाचे दूरसंचार खात्याचे राज्यमंत्री कै. गुरुदास कामात, नंतरचे राज्यमंत्री माननीय मिलिंद देवरा आणि कॅबिनेट मंत्री माननीय कपिल सिब्बल यांच्या सहकार्याने एमटीएनएलमधील ज्या कर्मचाऱ्यांनी दूरसंचार खाते आणि एमटीएनएल यातील एकत्रित सेवेवर पेन्शनचा पर्याय दिला होता त्यांना भारत सरकारकडून पेन्शन देण्याचा प्रस्ताव कॅबिनेटकडून मंजूर करून घेतला. आणि आपली पेन्शन सुरक्षित झाली. पण या मेहनतीचे श्रेय नेहमीप्रमाणे स्वार्थी लोकांनी घेण्याचा प्रयत्न केला. आज एमटीएनएलच्या कर्मचाऱ्यांचा पगार वेळेवर मिळत नसताना आपल्याला मात्र पेन्शन महिन्याच्या शेवटच्या दिवशी मिळत आहे.